GiliGold/VAD_KnessetCorpus huggingface dataset:
עודד פורר: ואני רק אציין בפניך, אותם חדרים אקוטיים שמטפלים בנפגעות ונפגעי תקיפה מינית ומאפשרים גם לאסוף חומרים וראיות כדי להגיש כתבי אישום בסופו של דבר, חסרים כאלה.
עודד פורר: אנחנו השגנו תקציב לחמישה נוספים, אמור אחד מהם להיפתח למשל בבית חולים איכילוב.
עודד פורר: בתל אביב אין חדר אקוטי, בעיר התיירות מספר אחת של מדינת ישראל.
עודד פורר: כולנו מכירים את אילת, אבל בסוף, תל אביב זה אולי הלב והמנוע בהרבה מאוד תחומים.
עודד פורר: לא היה, ואני באמת מקווה שייפתח במהרה ויסתיים הסכסוך בין משרדי האוצר והבריאות, כי כרגע שם כרגיל מופיעות הבעיות.
מאיר יצחק הלוי: אני הייתי בחדר הזה.
מאיר יצחק הלוי: היה נפלא.
מאיר יצחק הלוי: אני יודע על ההתערבות שלך ותודה רבה בשם כולנו.
מאיר יצחק הלוי: אני הצעתי לקרוא לחדר הזה במקום חדר אקוטי, חדר הוליסטי.
מאיר יצחק הלוי: נראה לי יותר נכון לקרוא לו הוליסטי מאשר אקוטי.
עודד פורר: אני רוצה להעביר את רשות הדיבור שוב למשרד התיירות.
עודד פורר: מנהלת אגף א' פיתוח והכשרה מקצועית בתיירות, גב' קרן גולדמן.
עודד פורר: אחרייך ידבר יואב בכר מהתאחדות המלונות.
קרן גולדמן: תודה.
קרן גולדמן: צהריים טובים.
קרן גולדמן: אני רוצה לפתוח ולהגיד שאני גאה להיות חלק ממשרד שבמהותו הוא משרד כלכלי ומצא עדיין את הקשר ואת הפניות גם לנושאים שהם חברתיים, ואני חושבת, כולנו, בעיקר אנחנו הנשים, תמיד צריכות לעסוק ולהוביל בדברים האלה.
קרן גולדמן: כמו שהשרה אמרה, אנחנו היינו עסוקים זה זמן רב בפיתוח, ויותר נכון סוג של מיפוי, קיימנו המון שולחנות עגולים עם כל בעלי העניין וכל בעלי המקצועות בתחום הזה והזמנו גם אחרים, שלא זיהינו אותם, לקחת חלק, כולל נציגים מהאקדמיה, ובעיקר ניסינו למפות את היוזמות הקיימות.
קרן גולדמן: מצאנו, ואני רואה שכל השותפים פה בשולחן וגם בזום, בעצם היו איתנו באיזה שהוא שלב וכולם הביעו נכונות להתחיל.
קרן גולדמן: מהתאחדות המלונות, שלקחו את זה בשתי ידיים והיו שותפים לנו, כולל מנהלי ההדרכות של בתי המלון, כדי לנסות ולראות איך לוקחים את זה הלאה.
קרן גולדמן: עשינו מיפוי, בעיקר של הקיים, ולא ראינו שום תכנית, גם לא בעולם, שמקבילה לתכנית הזאת, אבל מה שכן ראינו, שיש לא מעט תכניות שקיימות מעולם הבילוי, איך למצוא מקומות מוגנים בבילוי, איך למנוע ולשבש תהליכים כאלה, החלטנו שאנחנו צריכים לעצור רגע ולעשות איזה שהוא סוג של אבחון, ולראות כיצד עושים אדפטציה לתחום שלנו, עם הייחודיות של בתי המלון, שזה בעצם משהו הרבה יותר עמוק שמאפיין את כל בעלי התפקידים ואת כל השחקנים בזירה הזאת.
קרן גולדמן: בסופו של דבר, אחרי התהליך של האבחון, אנחנו נצא בתהליך של הכשרות לבתי המלון.
קרן גולדמן: אני מניחה שהפיילוט יהיה הצעד הראשון ואחריו יצטרפו עוד בתי מלון.
קרן גולדמן: אני חושבת שזה ממש חשוב ומודה לכל מי שלקח בזה חלק.
עודד פורר: יואב בכר, סמנכ"ל משאבי אנוש התאחדות המלונות, אחריו אילה אזולאי.
יואב בכר: אני רוצה באמת לברך אותך, היושב ראש, על העלאת הנושא לוועדה וגם על העזרה שאתה נותן לנו בתחומים אחרים, מאוד חשוב לנו.
יואב בכר: אנחנו, כידוע, נמצאים במשבר קשה מאוד, ואני מברך את השרה.
יואב בכר: אני חושב שחשוב מאוד להוביל את המיזם הזה, אנחנו נרתמנו מהרגע הראשון, ונמשיך ונהיה שותפים לכל התכנית.
יואב בכר: אנחנו נעמיד את האנשים הכי טובים שלנו, את מנהלות ההדרכה הטובות שלנו, אנחנו ניקח, ולקחנו, כבר תכניות דומות, מה שקרן אמרה לגבי מקומות בילוי, עשו תכנית טובה מאוד באילת לברים ובתי קפה ותכנית גדולה בתל אביב.
יואב בכר: ובכל התכניות האלה, עליהן צריך להלביש ולסנכרן את הנושאים המלונאיים בתכנית.
יואב בכר: צריך לצרף לתכנית לומדה, ואנחנו נעזור ונסייע וניקח על עצמו כמובן להעביר את זה למלונות ולהטמיע את זה.
יואב בכר: חשוב מאוד לדעת שאחד האתגרים יהיה גם להגיע ולהיכנס עד למלונות הקטנים, ששם אין מחלקות הדרכה ולא כולם יודעים ומכירים, ואת זה אנחנו כמובן לוקחים כמשימה להיות שותפים מלאה.
יואב בכר: אני רק לסיום אומר, שתכנית מקבילה אתם מכירים מהנושא של מניעת הטרדה מינית.
יואב בכר: אז אני יכול ורוצה לומר לכם שגם בנושא הזה בשנים האחרונות אנחנו משקיעים הרבה מאוד פעילות, הרבה מאוד הסברה, יחד עם הממונות בבתי המלון, ועל פי הדוגמא הזאת אני חושב שאפשר לקחת גם את הנושא של פגיעה מינית, ואני מצהיר פה שאנחנו חזק בפנים ומודים לכולם.
עודד פורר: אילה אזולאי, מנהלת תחום בכירה- חוסן ושוויון חברתי מעיריית תל אביב יפו.
אילה אזולאי: שלום, צהריים טובים.
אילה אזולאי: תודה רבה.
אילה אזולאי: קודם כל אני מברכת על היוזמה ועל הדברים שנאמרים כאן.
אילה אזולאי: דברים מאוד מאוד חשובים.
אילה אזולאי: עיריית תל אביב יפו שמה מטרה מרכזית להילחם באלימות נגד נשים ואלימות מינית בפרט בכל האמצעים העומדים לראשותה במרחבי החיים השונים.
אילה אזולאי: בתוך כך יש לנו שיתוף פעולה רחב עם המרכז לסיוע לנפגעות ונפגעי תקיפה מינית בתל אביב, מעבר לזה שאנחנו מפעילות תכניות עומק בבתי הספר העל יסודיים, בתנועות הנוער, הדרכות, והכשרות לעובדות ועובדים אנשי מקצוע בעיר וכו'.
אילה אזולאי: אנחנו מקדמות ביחד גם את יוזמת "לילה טוב", שאני מניחה שהיא בסיס גם פה לדברים שנאמרים.
אילה אזולאי: היוזמה הזאת התחילה אצלנו בעיר לפני כמה שנים.
אילה אזולאי: יוזמה של תושבות, והמטרה שלה היתה לייצר שינוי בחיי הלילה ולהפוך אותם לבטוחים יותר עבור כולנו.
אילה אזולאי: השנה אנחנו בעצם הרחבנו והעמקנו את המודול שלהן, הן מבחינת ההכשרות והן מבחינת המענה והמעטפת שמקבל כל עסק שמצטרף ליוזמה.
אילה אזולאי: יצרנו, למעשה, סל של תמריצים כדי לעודד עסקים לקחת חלק ביוזמה וחיברנו את כלל הגורמים העירונים הרלבנטיים לקחת חלק בזה.
אילה אזולאי: בעקבות האונס באילת באמת התכנסנו שוב כדי לחשוב איך אפשר להרחיב את המודל הזה לבתי מלון בעיר.
אילה אזולאי: הצטרפו אלינו מנהלת "עיר, עולם ותיירות", שזה תאגיד עירוני שאמון על תחום התיירות בעיר, והתאחדות המלונות תל אביב רבתי.
אילה אזולאי: בנינו ביחד מודל שמותאם לבתי המלון בעיר, התאמת ההכשרות לבתי המלון לפי סוגי האוכלוסיות שמגיעות לרוב למלונות בעיר וגם לפי אופי המלון והגודל שלו.
אילה אזולאי: אנחנו עתידים לקיים כנס לכלל מנכ"לי המלונות ולפתוח בעצם את האפשרות לקחת חלק ביוזמה.
אילה אזולאי: אני אגיד שכל מלון שמצטרף חותם ומתחייב באמנה שכוללת הכשרות ייעודיות לצוות העובדים, מינוי אחראי וכו', דברים שכבר נאמרו כאן.
אילה אזולאי: העירייה מסבסדת את ההכשרות שיועברו לעסקים וכאמור מייצרת תמריצים להשתתפות וגם מנגנון בקרה, מעקב, ולמידה עבורנו ועבורם.
אילה אזולאי: אני חושבת שאנחנו נוכל ללמוד מאוד טוב מה המודל הארצי והמקומי ולעבוד ביחד וזה באמת יוזמה מבורכת ונהדרת.
עודד פורר: רוצה דברים לסיכום, אורית?
אורית פרקש הכהן: אני אשמח להגיד כמה מילים.
אורית פרקש הכהן: אני חושבת שהדיון הזה חשוב מעין כמותו, וגם היוזמה הזו.
אורית פרקש הכהן: אני שמחה מאוד על ההירתמות המלאה של כל הגורמים הנוגעים בדבר ועל זה שאנשים מבינים שבאמת שבנושאים הללו מדובר בדיני נפשות.
אורית פרקש הכהן: זה לא פריבילגיה, זה לא מותרות, שיהיה אדם שזה יהיה תפקידו ושיהיה בכל מלון עוד זוג עיניים, לא יותר, שיעסקו בדברים האלה, ולפעמים איזה שהיא תכנית, ואני מקווה שהתרומה של משרד התיירות, גם אם תהיה קטנה, בנושא הזה, שנוכל להדהד הלאה ביחד עם הגורמים המקצועיים בפיילוט הזה, איזה שהם אמצעי מניעה בבתי המלון, בין אם זה לחצני מצוקה, בין אם זה קב"ט שתתווסף לאחריות שלו לעשות סיבובים במקומות מיוחדים ברחבי המלון בשעות מסוימות, או לוודא אם באים אורחים צעירים במיוחד, דברים שייבנו ביחד בעבודה משותפת.
אורית פרקש הכהן: אתה יודע, המציל נפש אחת מישראל, לא אני אמרתי, ואני מרגישה את הזכות להיות זאת שבעצם מוציאה לפועל את היוזמה החשובה הזאת ונקווה שהתכניות האלה יישארו תכניות שלעולם לא נממש, שלא נזדקק להן.
עודד פורר: כן, לצערי אנחנו יודעים שכן, אבל אני רוצה כן להודות לך קודם כל שבחרת באכסניה הזאת כדי להשיק את התכנית.
עודד פורר: אני חושב שזה חשוב ששרים באים לכנסת ומציגים פה את התכניות שלהם, זה חשוב.
עודד פורר: גם הממשלה נהנית מזה וגם הכנסת ובסופו של דבר גם הציבור, שזה הדבר החשוב ביותר.
עודד פורר: הציבור רואה ושומע את התכניות האלה, את מכירה עד כמה המקום הזה חשוף, ועל כן אני מודה לך שבחרת גם בוועדה הזאת להשיק אותה.
עודד פורר: בהקשר הזה חשוב לתת גם קרדיט לקודמך בתפקיד שהתחיל, וצריך להגיד לאסף את המילים הטובות על העשייה הזאת ועל החשיבות שלה, שבאמת אי אפשר לדעת כמה נפשות היא תציל.
עודד פורר: אבל בהקשר לזה, אם כבר באת לפה וכבר הצגת תכנית שנוגעת למלחמה באלימות מינית, אני אגלגל לפתחך אולי גם עוד עניין שעסקנו בו לא מעט בתקופה האחרונה, רק אתמול קיימנו כאן דיון על סמי אונס.
עודד פורר: בנושא הזה אני חייב לומר שסובלים ממנו בכל הגזרות ברחבי ישראל, אבל, שוב, בסוף זה נפוץ בערים שיש בהם תנועה של תיירות, בין אם זו תיירות פנים ובין אם זו תיירות חוץ, תל אביב, אילת, צפון.
עודד פורר: הקלות שבה היום אנסים מכינים את סם האונס מתרופות בבית וחוסר היכולת לאכוף את זה בהמשך היא באמת מפחידה.
עודד פורר: היא עוד יותר מפחידה כשהרבה פעמים בכלל הם לוקחים את הקורבן, היום בגלל הקורונה אין מסעדות, אז ישר זה בבית כבר, ומשם הדרך קצרה וקשה מאוד להרשיע.
עודד פורר: קשה מאוד לאכוף את התחום הזה ומה שחסר מאוד בתחום זה כן, גם הסברה.
עודד פורר: זה פשוט התחבר לי כשדיברה אותה גברת מעיריית תל אביב.
עודד פורר: עיריית תל אביב מובילה, אני חייב להגיד, הרבה פעמים היא יוצאת ביוזמות מאוד מאוד מבורכות בתחומים האלה.
עודד פורר: בזמנו עשו גם איזה שהוא קמפיין כזה בברים ובמקומות הבילוי בתל אביב.
עודד פורר: עכשיו, אם כבר נכנסתם לנושא, אם אתם כבר בתוך זה, לא מדובר פה על סכומי עתק, אבל מדובר פה על משהו שאני חושב שהוא נכון גם למדינת ישראל כמדינת תיירות, ואני מקווה מאוד שנחזור מהר מאוד להיות מדינה ששעריה פתוחים לתיירות, אנחנו צריכים לדבר על תיירות בטוחה.
עודד פורר: מדינה ישראל היא מדינה שיש בה תיירות בטוחה, תמיד אנחנו היינו גאים בביטחון שלנו כאן וביכולת של שירותי הביטחון להילחם באיומים הביטחוניים שמאיימים עלינו, אבל ביטחון לתיירות זה גם.
עודד פורר: אני כאבא לשלוש בנות, שהבת שלי תיסע לחופשה, ואני אהיה רגוע שהיא הלכה למקום בטוח, ואגב, לא משנה באיזה גיל.
עודד פורר: אבל על הנושא הזה אני עוד ארחיב איתך את הדיבור ובאמת נחשוב על איך אפשר להרים את זה יחד.
עודד פורר: היו כאן כמה דיונים מאוד מאוד משמעותיים.
אורית פרקש הכהן: האם יש איזה שהוא מסמך של הממ"מ בנושא?
עודד פורר: יש לנו גם מסמך, לדעתי, על סמי האונס מהדיון שעשינו הקודם, לא האחרון שעשינו.
אורית פרקש הכהן: נשמח לקבל את זה ולראות אם אפשר לשלב במתכונת הזאת כשכבר אנחנו מתניעים פיילוט, כבר מתניעים עבודה, אם צריך אדפטציות מסוימות שנוגעות להיבטים האלו, או דגש מסוים על הסברה בנושא הזה.
אורית פרקש הכהן: אני חושבת שזה רעיון מצוין.
עודד פורר: אז אנחנו עוד נוסיף ונרחיב בעניין הזה.
עודד פורר: אני מתכבד לפתוח שוב את הדיון בוועדה לקידום מעמד האישה, זה המשך הדיון בהכנה קריאה ראשונה של הצעת חוק עבודת נשים של חברת הכנסת קארין אלהרר וחברת הכנסת תמר זנדברג.
עודד פורר: שתי הצעות חוק שמוזגו.
עודד פורר: יצאנו להפסקה כדי להתדיין עם משרד האוצר על הבקשה התקציבית חסרת התקדים לתוספת תקציב של להערכתי כ-2.5 מיליון שקלים, נשמע בהמשך את ההערכה התקציבית של מרכז המחקר והמידע של הכנסת.
עודד פורר: אני חייב לומר בפתיח, אני אומר את זה גם לחברות הכנסת וגם למשרדי הממשלה, אני ממש מתרגש לראות את נכונות האוצר להרחבת החובות שחלים על מעסיקים במשק בתקופה הזאת.
עודד פורר: אני חייב לומר שזה פשוט מרגש לראות עד כמה אתם נדיבים בכספם של אחרים ועד כמה אתם נדיבים לתת את החופש להיכנס עוד ועוד לכיסם של המעסיקות והמעסיקים במשק.
עודד פורר: ביקשתי לטייב את הצעת החוק הזאת ואני עדיין מבקש לטייב אותה מהסיבה, קודם כל של המטרה.
עודד פורר: המטרה שלשמה כולנו נתכנסנו כאן זה כדי שכמה שיותר נשים שיוצאות ממקלטים ישולבו בשוק התעסוקה.
עודד פורר: זה טוב לשיקומן של הנשים, זה טוב לחברה הישראלית, זה טוב למעסיקים וזה גם טוב למדינה.
עודד פורר: אישה שלא מועסקת, באופן אוטומטי נשענת על שירותי התעסוקה של מדינת ישראל.
עודד פורר: לפיכך ביקשתי להיעזר בפרקטיקה ממשלתית מוכרת של קידום העסקה.
עודד פורר: קידום העסקה זה אומר שנותנים למעסיק, שמתחייב להעסיק תקופה ארוכה יותר, מענק על תקופה קצרה יותר, בלבד שישאיר את העובד, ישמר אותו או יחזיר אותו לעבודה.
עודד פורר: ממשלת ישראל בעוונותיה ניסתה לבנות מודל כזה, לא בהצלחה מרובה, בעניין הקורונה והחזרת עובדים בקורונה, תקציב של כ-6 מיליארד שקלים לטובת העניין.
עודד פורר: אני לא רוצה לנקוב בסכום המדויק שנוצל ממנו, אבל נותרו ממנו אחוזים קטנים מאוד.
עודד פורר: אגב, כפי שסברנו בוועדת הכספים כשהנושא הזה היה בדיון.
עודד פורר: כאן אנחנו מדברים על סדר גודל מאוד מצומצם ומספר לא גדול של נשים.
עודד פורר: בשנת 2019 שהו במקלטים בסך הכול כ-690 נשים, חלקן מעל גיל 60, חלקן מתחת לגיל 25.
עודד פורר: אנחנו יכולים לצאת מנקודת הנחה מאוד ברורה שלא כולן עובדות.
עודד פורר: אתה עושה את המכפלות ואומר למעסיק שאתה מרחיב לו עכשיו את החבות בעוד שלושה חודשים, למעשה מכפיל לו את החבות.
עודד פורר: אני אומר לו, עד עכשיו לא יכולת לפטר את העובדת הזו במשך 3 חודשים, עכשיו 6 חודשים לא תוכל לפטר אותה.
עודד פורר: צריך להבין מה המשמעות מבחינת המעסיק, אנחנו מדברים על מעסיק שגייס עובדת, הכשיר אותה והיא נכנסה למקלט לתקופה של 4,5 חודשים לפעמים אפילו יותר.
עודד פורר: בתקופה הזו הוא שומר את מקום העבודה שלה ומגייס עובד או עובדת חלופיים.
עודד פורר: כשהאישה יוצאת מהמקלט הוא מחזיר אותה לעבודה וגם אם העבודה שהיא נותנת היא לא מיטבית, עד עכשיו הוא היה חייב לשמר לה את מקום העבודה, להמשיך להעסיק אותה 3 חודשים, עכשיו אנחנו רוצים שהוא יעסיק אותה חצי שנה.
עודד פורר: המינימום בעיני שמדינת ישראל יכולה לעשות זה להסתכל על האירוע הזה כאירוע שכולנו שותפים בו.
עודד פורר: על ה-3 חודשים האלה שמדינת ישראל מוסיפה לך, בלבד שתעסיק אותה חצי שנה, תקבל מענק של חצי שכר מינימום כפול 3 עבור שלושת החודשים האלה.
עודד פורר: כולם משתתפים באירוע.
עודד פורר: המעסיק לוקח חלק, המדינה לוקחת חלק, יש בכך היגיון.
עודד פורר: תכף אתן למשרד האוצר להציג את ההערכה התקציבית שלו, לצערי היא שונה משלנו.
עודד פורר: אחרי שנשמע את ההערכה התקציבית שלו וכיצד הוא הגיע אליה, אנחנו נפרט וניתן למרכז המחקר והמידע של הכנסת לפרט את שלו.
עודד פורר: בבקשה משרד האוצר.
איציק דניאל: צהריים טובים, איציק דניאל אגף התקציבים, משרד האוצר.
איציק דניאל: קודם כל חשוב לי להעיר שהצעת החוק הזו איננה הצעת חוק ממשלתית.
איציק דניאל: זה לא שמשרד האוצר, משרד המשפטים או גורם אחר מהממשלה הניח אותה על שולחן הכנסת וקידם אותה, זו הצעת חוק פרטית.
איציק דניאל: הצעת השרים נתנה את הסכמתה לקידום הצעת החוק בתיאום עם גורמי הממשלה.
עודד פורר: זה אומר שהממשלה נתנה את הסכמתה להחיל עוד חובות על מעסיק.
איציק דניאל: שוב אני אומר, מדובר בהצעת חוק פרטית.
איציק דניאל: ככל שבהצעת החוק היה מוזכר מנגנון שיפוי אחר כזה או אחר, עידוד תעסוקה כזה או אחר, היינו יודעים להתייחס בהתאם.
איציק דניאל: משהה
איציק דניאל: צעה לא כללה את החלק הזה בהצעת החוק אז אני חושב שלא נכון להגיד שיזמנו עלות נוספת.
איציק דניאל: מדובר בהצעת חוק פרטית שיכולה להיות נכונה וראויה ובהתאם לכך ועדת השרים נתנה את אישורה, שוב, לקידום בתיאום עם גורמי ממשלה.
איציק דניאל: כרגע התוספת שיושב-ראש הוועדה מבקש להוסיף לנוסח הצעת החוק אינו מתואם אתנו.
איציק דניאל: לעניין העלות התקציבית, בדיון לפני כשעתיים שמענו לראשונה את ההצעה שיושב-ראש הוועדה מבקש להכניס.
איציק דניאל: כמובן שבלוחות הזמנים הקצרים האלה לא הספקנו לעשות תהליך סדור של קבלת מידע, של קבלת הערכת עלויות מהגורמים הרלוונטיים ומהמשרדים הרלוונטיים.
איציק דניאל: קל וחומר לשמוע מה המנגנון שיושב-ראש הוועדה מציע, מה העלויות של יצירת המנגנון הזה?
איציק דניאל: איזה בקרות הוא כולל?
איציק דניאל: איזה העברת מידע הוא כולל?
איציק דניאל: יש פה תהליך סדור שיושב-ראש הוועדה מכיר, זה נעשה בחוקים אחרים ולא יכולנו לגבש עמדה מקצועית מסודרת עד לשלב הזה.
איציק דניאל: הבנו שלוועדה יש הערכת עלות משלה, היינו שמחים לקבל אותה.
איציק דניאל: אני מזכיר שבהתאם לתקנון הכנסת היינו אמורים לקבל אותה לפני הדיון בצורה מסודרת, מה שלא קרה.
איציק דניאל: הערכת העלות שלנו נעה בין כמה מיליונים למאות אלפים בודדים כמו שיושב-ראש הוועדה צופה.
עודד פורר: אמרתי שהצפי שלי הוא בין 2.5 ל-3 מיליון שקלים.
איציק דניאל: הערכת העלות שיכולה להיות, יכולה להגיע גם גבוה מכך.
איציק דניאל: בנקודת הזמן הזו, בחלוף הזמן מהדיון שהסתיים עד עכשיו לא היה לנו מספיק זמן לעשות הערכת עלות רצינית ומשמעותית שנוכל לעמוד מאחוריה ולכן אנחנו לא יכולים להגיד מספר שיהיה לא רציני.
איציק דניאל: נבקש לתת לנו את הזמן הראוי לעשות הערכת עלות מסודרת ולחזור לוועדה עם מספר שנדע לעמוד מאחוריו מקצועית.
מרב מיכאלי: בשנייה ושלישית אדוני.
עודד פורר: מרכז המחקר והמידע של הכנסת בבקשה.
עידו שוורץ: גם אנחנו עדיין לא הגשנו מסמך מסודר עם כל הבדיקות שנצטרך לעשות, אבל מה שנתבקשנו לבדוק זה שאם המענק יעמוד על סכום של כ-8,000 שקלים, כמה נשים צריכות להיות כדי שזה יהיה תקציבי.
עודד פורר: בסכום הזה הכוונה לחצי שכר מינימום כפול 3.
עידו שוורץ: כן.
עידו שוורץ: אז אמרנו שאם המגבלה של חקיקה פרטית זה 6 מיליון שקלים והמענק הוא כ-8,000 זה אומר שמדובר על כ-750 נשים.
עידו שוורץ: ככל שיש מעל 750 נשים העלות יכולה להיות תקציבית.
עידו שוורץ: על פי הנתונים כרגע מ-2019, המספר נמוך יותר ולכן לכאורה הצעת החוק לא תקציבית.
עידו שוורץ: כמובן שנצטרך לבדוק בצורה מדויקת יותר וזו הערכה ראשונית בלבד על פי חלוקה אחורה של ה-6 מיליון.
איציק דניאל: מה עלות הקמת המנגנון להערכתכם?
עידו שוורץ: אנחנו צריכים לבדוק הכול - - -
איציק דניאל: מישהו צריך לשלם את הכסף הזה.
קארין אלהרר: יש ביטוח לאומי, מנגנון קיים.
איציק דניאל: יש גם עלות בתוך הביטוח הלאומי.
איציק דניאל: הגשת בקשה, תגובה, מוקד טלפוני.
עודד פורר: אני אשמח לראות את עלויות הקמת כל מנגנוני התשלום שעשיתם עכשיו.
עודד פורר: האם נכנס לתוך התקצוב הנושא של - - - אני יכול להגיד לך שעם 10% פחות מהעובדים שקיימים במנגנונים האלה נצליח לעשות עבודה יותר טובה, אפשר גם לחסוך שם כסף.
עידו שוורץ: ככל שנידרש נכין משהו מסודר יותר.
עידו שוורץ: מבחינת המנגנון, ממה שידוע לי, נשים שנמצאות במקלטים מקבלות הבטחת הכנסה מביטוח לאומי ומוכרות לביטוח לאומי, אז השאלה אם זה דורש מנגנון נוסף או התאמה קטנה - - -
איציק דניאל: הצעת יושב-ראש הוועדה היא שהתשלום יהיה למעסיק ולא לאישה.
עידו שוורץ: אבל אם התשלום יעבור דרך המוסד לביטוח לאומי יכול להיות שאפשר - - -
עודד פורר: צריך לזכור גם שהמעסיק - - -
עידו שוורץ: הנתונים קיימים במערכת הביטוח הלאומי, השאלה רק איך זה יעבוד.
עידו שוורץ: נצטרך לפנות למוסד לביטוח לאומי לשאול אותם האם זה דורש התאמה מחשובית קטנה או מנגנון נוסף.
עידו שוורץ: כל זה ייבדק ככל שנידרש.
מרב מיכאלי: אפשר לעשות על הדרך חישוב כמה כסף יחסך למדינה מזה שהיא לא תצטרך לשלם דמי אבטלה בחודשים האלה.
עידו שוורץ: מבחינת עלות תקציבית זה לא משנה כי חיסכון לא מקזזים עם הוצאה אז זה לא ישנה את המשוואה, אבל אפשר לבדוק את זה במקביל.
מרב מיכאלי: הוצאה מול הוצאה, לא חיסכון מול הוצאה.
מרב מיכאלי: מה יעלה יותר.
ענת מימון: אני רוצה לדייק שלפי התקנון נכון שזה צריך להימסר לפני דיון אלא אם אין אפשרות ואז במהלך הדיון גם כן אפשר להציג הערכת עלות תקציבית.
מרב מיכאלי: את מבינה, למשל כשהכניסו לחוק המענקים הראשון את הפטור ממס רכישה, איש לא אמר שהיה צריך לראות את הנוסח לפני הישיבה, לאוצר לא הייתה שום בעיה עם זה, הביאו את הכול ככה, בלי שום הערכה תקציבית.
קארין אלהרר: דברים שרואים מפה לא רואים משם.
עודד פורר: אגב, מדובר בסכום קצת יותר גבוה, קצת, לא הרבה יותר גבוה מהסכומים שדברנו בהם כאן.
עודד פורר: לכן אני חייב לומר לאנשי משרד האוצר.
עודד פורר: יש פעמים שאני יוכל להבין את המלחמה ואת הקרב כשנאבקים פה על סכומים גבוהים עם השלכות רוחב.
עודד פורר: אמרתי את זה קודם, דווקא בגלל שהמספר קטן, דווקא בגלל שאנחנו מדברים לשמחתי על לא יותר מידי נשים, יש מקום בתקופה הזו שמדינת ישראל, ששפכה כל כך הרבה כסף על מקומות שלא צריך, תשקיע קצת איפה שצריך.
עודד פורר: המדינה תוכל עוד לעשות את התיקון הזה.
איציק דניאל: אני רק אגיד משהו אחד ברשותך אדוני, יכול להיות שהנושא ראוי וגם התקצוב שלו, פשוט הצורה שבה התנהל התהליך לא אפשר לנו להגיב בצורה רצינית לסוגיות שעלו פה ולדעתנו חבל וכן נכון לעשות דיון נוסף בסוגיה הזאת.
עודד פורר: לכן תינתן לכם האפשרות בהמשך.
עודד פורר: על מנת שהצעת החוק הזו תקודם ולא תיעצר, אני אומר את זה גם לחברות הכנסת המציעות, נצביע על הנוסח שמונח לפנינו מילה במילה כפי שעבר בקריאה טרומית, נצביע עליו לקריאה הראשונה.
עודד פורר: למשרדי המשפטים, הרווחה והאוצר, לקראת הקריאה השנייה והשלישית שבעזרת השם תבוא עלינו ביום שני הבא, ערב נר חמישי של חנוכה, עד אז לדעתי נצליח לעשות את התרגיל המתמטי המורכב שהוא מספר הנשים ששהו במקלטים בשנת 2020, כפול חצי שכר מינימום, כפול 3.
עודד פורר: אני אהיה אתכם לארג' ולא אלך על זה שלהערכתי פחות מ-50% מהן מועסקות, אלא אחוז ההעסקה של נשים במשק.
עודד פורר: בעיני זו ההערכה התקציבית הכי סבירה וגם היא מרחיבה.
עודד פורר: אז נוכל לנהל את הדיון הזה יותר לעומק ולעשות אותו יותר נכון וראוי.
עודד פורר: בעיני הצעת החוק והתיקון הזה, שיכלול גם את המענק, תהפוך את המעסיקים לשותפים בשיקום של אותן נשים שיוצאות ממקלטים וזאת הכוונה.
עודד פורר: הכוונה היא לא בסוף שהמעסיק ירגיש שיש לו עונש כי יש לו עובדת שיצאה ממקלט, אלא ירגיש שהוא שותף לתהליך של שיקום אותה אישה וגם הוא ירוויח עובדת טובה יותר.
עודד פורר: נעבור לקריאת החוק ולהצבעה.
ענת מימון: אני מזכירה שיש לנו שתי הצעות חוק שמוזגו של חברות הכנסת קארין אלהרר ותמר זנדברג.
ענת מימון: הנוסח הוא זהה.
ענת מימון: תיקון סעיף 9.
ענת מימון: 1.-בחוק עבודת נשים, התשי"ד–1954, בסעיף 9(ד), במקום "תשעים" יבוא "182".
עודד פורר: אין מתנגדים, אין נמנעים, הצעת החוק אושרה לקריאה ראשונה.
עודד פורר: תודה לכולם הישיבה נעולה.
עודד פורר: אני מתכבד לפתוח את ישיבת הוועדה.
עודד פורר: היום 2 בדצמבר, ט"ז כסלו התשפ"א.
עודד פורר: המשך הדיון בחוק הכשרות המשפטית והאפוטרופסות.
עודד פורר: יש כאן נוסח שגיבשה הלשכה המשפטית מול המשרדים, לקריאה ראשונה, אני מזכיר, כי יש עוד דברים שיישארו פתוחים לקריאה שנייה ושלישית.
עודד פורר: אני מציע שהיועצת המשפטית תציג את הנוסח, ואחר כך התייחסויות של הממשלה, אם תרצו.
ענת מימון: בנוסח שלפניכם יש שני חלקים.
ענת מימון: החלק הראשון זה הסעיף שדובר אתמול בוועדה, והכנסנו כמה שינויים, אני אקריא ואסביר.
ענת מימון: ובסוף יש שאלות לדיון, שזה כל מיני דברים שהוועדה ביקשה להכניס, שניסחנו, ניהלנו על זה דין ודברים, ואין כרגע הסכמה חד משמעית והדברים יעלו לדיון.
ענת מימון: אני מתחילה בסעיף 27א.
ענת מימון: זה סעיף שאנחנו נוסיף לחוק הכשרות המשפטית והאפוטרופסות, והוא עוסק בשלילת אפוטרופסות של הורה שהורשע ברצח או בניסיון רצח.
ענת מימון: הצעת חוק הכשרות המשפטית והאפוטרופסות (שלילת אפוטרופסות של הורה שהורשע ברצח או בניסיון רצח בתוך המשפחה)
ענת מימון: אני אסביר את השינויים שהכנסנו.
ענת מימון: קודם כל, כמו שאמרנו אתמול, זה משהו אוטומטי.
ענת מימון: לא צריך להגיש בקשה.
ענת מימון: מרגע שמוגש כתב אישום או מרגע שאותו הורה מורשע, נשללת האפוטרופסות.
עודד פורר: אבל היא רק על הקטין הספציפי הזה?
ענת מימון: הקטין – כלומר כל קטין יכולה לגביו להישלל האפוטרופסות של אותו הורה פוגע.
ענת מימון: לא מדובר רק על הקטין שנפגע, כי אנחנו מדברים על עבירה שבוצעה כלפי ההורה השני או כלפי אחד מילדיו.
ענת מימון: ואם זה כלפי אחד מילדיו, שוללים את האפוטרופסות לגבי כל קטין שנמצא באותו תא משפחתי, שהוא ילד שלו.
עודד פורר: זאת אומרת, אם יש בתא המשפחתי ילדים מנישואים קודמים - - -
ענת מימון: אז זה תלוי.
ענת מימון: אם העבירה היא כלפי ההורה השני, נדרש שאותו ילד שהאפוטרופסות תישלל לגביו תהיה של שני ההורים, ואז זה לא יחול לגבי ילד מנישואים קודמים.
ענת מימון: אבל אם העבירה מבוצעת כלפי אחד הקטינים, זה נשלל לגבי הקטינים.
עודד פורר: ברגע שבוצעה עבירה נגד קטין, נשללת ממנו כל אפוטרופסות על קטינים?
ענת מימון: לגבי ילדיו שלו.
ענת מימון: אבל אם זה ילדים רק של בת זוג, שלא נפגעה במקרה הזה, לא נשללת אפוטרופסות.
ענת מימון: מן הסתם הוא גם לא יהיה אפוטרופוס שלהם.
עודד פורר: כן, אין לו שום אפוטרופסות גם ככה.
ענת מימון: דבר נוסף, הסיפה שהוספנו, אני מבהירה – אנחנו לא חשבנו מלכתחילה שאנחנו פוגעים פה באיזושהי זכות של הקטין, אבל היה חשוב לנו להגיד, ואנחנו מבהירים שהשלילה של האפוטרופסות לא גורעת מחובות שיש בקשר שבין הורים לילדים, לרבות מזונות, כלומר, אותו קטין כן יהיה זכאי למזונות מההורה הפוגע, וגם מהזכות של הקטין לרשת את ההורה הפוגע.
ענת מימון: אנחנו אומרים את זה במפורש.
ענת מימון: אנחנו לא בטוחים שיש פה שלילה של זכות לרשת, ושהיה צריך להגיד את זה, אבל למען הזהירות.
ענת מימון: וגם, אני רוצה לציין, שלקראת קריאה שנייה ושלישית, משרד הרווחה מבקש לבצע בדיקה מעמיקה נוספת מול ביטוח לאומי, לראות שאנחנו לא גורעים פה מזכות של קצבאות של ביטוח לאומי ושאנחנו לא פוגעים פה בזכות של הקטין לקצבאות מסוימות שתלויות קשר הורי גם כן.
ענת מימון: זו בדיקה שכרגע לא התאפשרה בלוח הזמנים הזה, ולקראת קריאה שנייה ושלישית אנחנו נבצע את הבדיקה הזאת.
עודד פורר: אני רק אגיד שלפחות מבחינתי, ואני מניח שגם חברי הכנסת פה יסכימו איתי, אני מצפה שקריאה שנייה ושלישית תהיה בשבוע הבא.
עודד פורר: זה לא שעכשיו יש לנו לוחות זמנים פתוחים וארוכים.
אילת ששון: זה ברור לנו.
אילת ששון: אני חושבת שיש משמעות גם לנוסח שיוסכם עליו בסוף, כדי לראות אם יש השלכה על - - - זכויות בביטוח לאומי או לא.
ענת מימון: אני רוצה לשאול שאלה.
ענת מימון: זה קצת תיאורטי, אבל יש מצבים של אסירים שנולדים להם ילדים כשהם נמצאים בכלא.
ענת מימון: תיאורטית, אם זה ילד של ההורה הפוגע, ומדובר על פגיעה בקטין אחר, אז גם אוטומטית נשללת לו האפוטרופסות במצב כזה.
קריאה: כן, זאת הסכמה שלנו.
אילת ששון: רק צריך לוודא שהנוסח מחזיק את זה.
אילת ששון: אבל כן.
ענת מימון: הוא אחד מילדיו.
ענת מימון: גם בסיטואציה שזה ילד שהגיע מאוחר לאותו אירוע - - -
קריאה: אחרי הפגיעה בעצם.
עודד פורר: יש לי שאלת תם.
עודד פורר: נניח שנרצחה האישה, נותר הגבר, מי האפוטרופוס של הילד?
אילת ששון: אחרי שתעבור הצעת החוק יצטרך להיות מינוי אפוטרופוס.
אילת ששון: זה דבר שנעשה בצורה מידית.
עודד פורר: זה נעשה מהר?
אילת ששון: זה נעשה מהר.
אילת ששון: גם אם עושים את זה דו שלבי כשבהתחלה ממנים אפוטרופוס זמני, ורק אחר כך מקבלים את ההחלטה מי צריך להיות האפוטרופוס הקבוע, עושים את זה מידי.
עודד פורר: אין מצב שבו הילד נותר?
אילת ששון: לא.
אילת ששון: לא יהיה ריק.
בן לולו: אני יכולה להעיר משהו?
בן לולו: שמי מרים ספיר, אני עו"ס ראשית לעניין סדרי דין במשרד הרווחה.
בן לולו: זאת הערה חשובה במובן הזה, שצריך להבין שבמקרים כאלה מתקיים הליך משפטי.
בן לולו: אם החוק אומר, השלילה תהיה שלילה אוטומטית ולא יתקיים הליך משפטי, במקרים שבהם נרצח הורה אחד וההורה הרוצח נשאר כאפוטרופוס הבלעדי, אז יתקיים דיון בבית משפט.
גדעון סער: למה יתקיים דיון?
עודד פורר: הדיון יתקיים על מי יהיה האפוטרופוס.
עודד פורר: לא על שלילת האפוטרופסות.
אוסאמה סעדי: אבל מי יהיה האפוטרופוס?
אוסאמה סעדי: השאלה שלך נכונה, עודד.
עודד פורר: לא על השלילה.
אוסאמה סעדי: לא על השלילה.
אוסאמה סעדי: אבל צריך לכתוב סעיף על זה, לא?
אוסאמה סעדי: צריך לעגן את זה, לא?
ענת מימון: כל עוד אנחנו לא - - - סמכות של בית משפט, אז החוק אומר שזה אוטומטי.
עודד פורר: אם אני מבין נכון, הסמכות נתונה במצב כזה - - -
אוסאמה סעדי: לפי איזה סעיף?
עודד פורר: לפי חוק הכשרות המשפטית והאפוטרופסות גם היום.
עודד פורר: אוסאמה, בוא נניח מצב ששני ההורים נפטרו, ונותר ילד ללא אפוטרופוס.
אוסאמה סעדי: קח אחד.
אוסאמה סעדי: הורה רוצח, רצח את האישה, האישה כבר לא בחיים והיא לא אפוטרופוס.
אוסאמה סעדי: לפי החוק - - -
עודד פורר: גם הוא כבר לא אפוטרופוס.